Donald Trump , forseti Bandaríkjanna , var öllu vísindalegri í málflutningi sínum um bólusetningar í gær en hann hefur áður verið . Vísir / EPA Bólusetningar eru afar mikilvægar og því ættu Bandaríkjamenn að láta bólusetja sig við mislingum . Þetta sagði Donald Trump , forseti Bandaríkjanna , þegar blaðamenn spurðu hann um mislingafaraldur vestanhafs á lóð Hvíta hússins í gær . Trump hefur áður tjáð sig um bólusetningar og þá á óvísindalegri nótum . Í kappræðum Repúblikana fyrir forsetakosningarnar 2016 sagði forsetinn að hann væri hlynntur smærri skömmtum bóluefnis yfir lengri tíma . „ Einhverfa er orðin faraldur . Fyrir 25 eða 35 árum , þú getur kíkt á tölfræðina , ekki nærri því . Þetta er orðið stjórnlaust . Ég er algjörlega hlynntur bólusetningum en ég vil smærri skammta yfir lengri tíma , “ sagði Trump þá . Forsetinn hafði einnig tengt bólusetningar við einhverfu árin 2012 og 2014 . Í tísti árið 2014 sagði hann : „ Heilbrigt , ungt barn fer til læknis sem dælir í það úr risavaxinni sprautu með mörgum bóluefnum . Barninu líður ekki vel og það breytist , EINHVERFA . Mörg slík tilfelli ! “ Mýtan um að bólusetningar valdi einhverfu er lífseig . Hún á rætur sínar að rekja til rannsókna breska fyrrverandi læknisins Andrews Wakefield . Sá var sviptur læknisréttindum sínum fyrir að birta falsaðar niðurstöður í grein þar sem hann sagði tengsl á milli MMR-bóluefnisins , við mislingum , hettusótt og rauðum hundum , og einhverfu . Árið 2010 komst gerðardómur læknisfræðiráðs Bretlands ( GMC ) að þeirri niðurstöðu að Wakefield hefði í fjórgang sýnt óheiðarleika við rannsóknina . Læknisfræðitímaritið Lancet dró í kjölfarið til baka grein Wakefields , birta árið 1998 , og Richard Horton ritstjóri sagði tímaritið hafa verið blekkt . Síðan Wakefield birti sínar röngu niðurstöður hafa fleiri rannsóknir verið gerðar á tengslum MMR-bóluefnis og einhverfu . Dönsk rannsókn frá því í mars síðastliðnum á 657.461 barni , fæddum á milli 1999 og 2010 í Danmörku , leiddi til að mynda í ljós að MMR-bóluefni eykur ekki líkur á einhverfu . Ítrekað hefur verið greint frá erfiðri stöðu vegna mislinga í Bandaríkjunum undanfarna mánuði . Í Rockland-sýslu í New York var óbólusettum börnum um skeið gert að forðast almenningsrými vegna faraldurs og í New York-borg voru íbúar í Williamsburg skyldaðir til að láta bólusetja sig svo fátt eitt sé nefnt . Bandaríska smitsjúkdómavarnastofnunin CDC greindi frá því á mánudag að 626 mislingatilfelli hefðu nú verið staðfest í 22 ríkjum Bandaríkjanna . Raunveruleg tala er líklega hærri enda ekki öll tilfelli tilkynnt og nær talan ekki nema til 19. apríl síðastliðins . Á miðvikudag greindi CDC svo frá því að talan stæði nú í 695 og hefur fjöldinn ekki verið meiri frá árinu 2000 . Hlutfall bólusettra hefur lækkað í Bandaríkjunum undanfarið ár . Rétt rúm níutíu prósent ungbarna eru bólusett en til þess að hjarðónæmi myndist gegn sjúkdómi þarf hlutfall bólusettra að vera 95 prósent . Í ýmsum hverfum New York-borgar getur hlutfall bólusettra farið alveg niður í sextíu prósent . Mislingar eru um þessar mundir vandamál víðar en í Bandaríkjunum . Í Farsóttafréttum sem birtust í vikunni kom fram að mislingatilvik hefðu ítrekað komið upp um borð í flugvélum sem hafa haft viðkomu hér á landi frá árinu 2016 . Greint var frá því enn fremur að óbólusettur , fullorðinn karlmaður hefði komið til landsins með flugi í febrúar og smitað sex einstaklinga . Mislingatilfelli á heimsvísu á fyrsta fjórðungi þessa árs voru rúmlega þrefalt fleiri en á sama tíma í fyrra .